Olujno nevrijeme ponegdje praćeno tučom zahvatilo je u ponedjeljak popodne sjeverne i sjeveroistočne dijelove Slovenije, a do noći će se prema meteorološkim prognozama proširiti na veći dio zemlje.

Državna uprava za zaštitu i spašavanje javlja o poplavama, odronima zemlje te oštećenim lokalnim cestama na području Slovenjgradeca i Šentilja, dok je u Mariboru uz jake oborine koje su poplavile neke podvožnjake padala i tuča.

Državna agencija za okoliš najavljuje tijekom večeri jake lokalne oluje s pljuskovima, udare vjetra, a u nekim krajevima i tuču.

Nevrijeme će se vjerojatno proširiti i na ostale dijelove zemlje u pravcu jugoistoka.

Prometno-informacijski centar upozorio je vozače da se u slučaju jakih padavina ili tuče ne zaustavljaju ispod mostova ili u tunelima jer iskustvo pokazuje da tako često dolazi do naleta automobila i nesreća.

Za središnju Hrvatsku izdano je žuto upozorenje, a ponajprije u Međimurju te na granici sa Slovenijom mogući su grmljavinski pljuskovi, javlja Meteoalarm.

>> Opet će biti vruće i sparno... Evo kakvo nas vrijeme očekuje do kraja kolovoza